Aanslag kom in Baai op 50 km-wêreldrekord | Netwerk24
Aanslag kom in Baai op 50 km-wêreldrekord
Deur Wim Pretorius 22 April 2021 19:02
Nick Bester van Nedbank se hardloop-klub. Foto: Gallo Images
Die Oostelike Provinsie sal op 23 Mei gasheer speel vir 'n ultramarathon waarin 'n aanslag op die 50 km-wêreldrekord gemaak sal word.
Die Nedbank Runified: Breaking Barriers-wedloop sal 'n eksklusiewe geleentheid vir die voorste Suid-Afrikaanse langasems wees en sal spog met bronsstatus, wat deur die Vereniging van Ultra-hardlopers (AIU) toegeken is.
Net twee ander ultramarathons in Suid-Afrika, die Comrades en die Twee Oseane, is al voorheen met dié status bekroon.
"Ons is opgewonde daaroor om in 2021 nuwe lewe aan hardloop-nommers te gee en te sien dat die harde werk van ons atlete in hierdie opwindende wedloop vrugte afwerp," het Nick Bester, nasionale bestuurder van Nedbank se hardloopklub, gesê.
"Ons sien uit dat die atlete grense verskuif en wêreldrekords opstel."
Nedbank het in 2020 'n virtuele wedloopreeks geskep nadat die nasionale staat van inperking weens die Covid-19-pandemie maande lank veroorsaak het dat atlete aan geen byeenkomste kon deelneem nie.
Atlete kon toe in hul eie omgewings op hul eie hardloop met hul tye wat dan aangeteken is.
Die Nedbank Runified-reeks, soos dit gedoop is, het vinnig gegroei tot Afrika se grootste virtuele massadeelname-wedloop, met Nedbank se hardloop-klub wat boonop die grootste virtuele hardloop-klub op die kontinent geword het.
Die nuwe reeks sal in Junie 2021 wegspring en 'n nuwe geleentheid bied vir deelnemers landwyd om interaktief te verkeer.
Nedbank sê verder dat die Covid-19-pandemie en daaropvolgende inperkings daartoe gelei het dat entrepreneurs en klein ondernemings veral swaar trek en nou hard aan die werk is om te herbou.
Nedbank sal boonop naamregte vir die wedloop aan 35 klein ondernemings en entrepreneurs gee, wat hulle die geleentheid sal bied om waardevolle blootstelling te kry en sodoende weer op hul voete te kom.
Deur middel van 'n vennootskap met die SAUK, insluitend blootstelling op sosiale media op Nedbank se platforms, tesame met gratis advertensieregte, sal klein ondernemings en entrepreneurs 'n platform hê om nasionale blootstelling vir hul ondernemings te kry.